เริ่มต้น ถือศีลกินเจ ทั่วประเทศคึกคัก ปชช. ออกมาจับจ่ายอาหาร
เริ่มประเพณีถือศีลกินเจทั่วไทยคึกคัก ปชช.ออกมาจับจ่ายซื้ออาหารเจ และอาหารสด ศาลเจ้าแต่ละพื้นที่มีการจัดงานขึ้นเสาโกเต้ง ซึ่งเป็นสัญลักษณ์เริ่มต้นเทศกาล โดยมี นทท.ทั้งชาวไทยและต่างชาติ ร่วมกันใส่ชุดขาว รวมทั้งโรงเจต่างๆ ที่เปิดให้นำปิ่นโตมาใส่อาหาร,เมื่อวันที่ 12 ต.ค. 58 ภายในตัวเมืองจังหวัดชัยนาทคึกคัก ประชาชนเชื้อสายจีน เริ่มซื้ออาหารเจสำเร็จรูปจากแม่ค้าขายอาหารเจ ตั้งแต่ช่วงเช้ามืด มีทั้งชาวไทยเชื้อสายจีนที่กินเจเป็นประจำอยู่แล้ว ตลอดจนชาวไทยที่ไม่มีเชื้อสายจีน แต่ถือโอกาสกินเจ ปลอดเนื้อสัตว์ เพื่อสุขภาพและได้บุญไปในตัว ตามสโลแกน หนึ่งชีวิตกินเจ หมื่นชีวิตรอดตาย,แม่ค้าขายอาหารเจ เผยว่า วันนี้ยังไม่ถึงเทศกาลกินเจ แต่ตรงกับวันพระ ซึ่งปกติแล้ว ชาวไทยเชื้อสายจีนส่วนใหญ่ก็กินเจทุกวันพระกันอยู่แล้ว ประกอบกับ ช่วงก่อนวันกินเจ คือ วันล้างท้อง ภายในร่างกายต้องปราศจากเนื้อสัตว์ ก่อนถึงเทศกาลกินเจ ตามความเชื่อและประเพณีของชาวไทยเชื้อสายจีน ส่วนเรื่องของการขายอาหารเจ ตนจะขายตั้งแต่ช่วงเช้ามืดไปจนถึงช่วงเย็นของทุกวัน ตั้งแต่วันนี้จนถึงวันที่ 21 ต.ค. 58 ซึ่งอาหารที่ขาย ทำสดใหม่อยู่ตลอดตามหลักอนามัย หากหมดจะทำมาเพิ่มเติมเรื่อยๆ ส่วนราคาผักช่วงนี้ มีการปรับราคาขึ้นประมาณ 5-20 บาท แล้วแต่ชนิด ส่วนผักที่ปรับราคาแพงขึ้นกว่าปกติ จะเป็นใบขึ้นฉ่าย คะน้า และกวางตุ้ง สำหรับบรรยากาศการซื้อขายโดยรวม มีประชาชนมาซื้อผักมากขึ้นกว่าปกติเพียงเล็กน้อย ต่างจากปีที่แล้ว ที่ประชาชนมาซื้อผักมากกว่าปีนี้อย่างเห็นได้ชัด,ด้าน วัดป่าประดู่ พระอารามหลวง จังหวัดระยอง ทางวัดและคณะกรรมการวัด ให้พุทธศาสนิกชนตลอดจนผู้ร่วมกินเจได้มีโรงทานกินเจ ในช่วงเทศกาลถือศีลกินเจ ระหว่างวันที่ 12–21 ต.ค. นี้ เพื่อ ช่วยประหยัดค่าใช้จ่ายแก่ผู้ถือศีลกินเจ เนื่องจากราคาอาหารเจค่อนข้างแพง ทั้งนี้มี นายอินทรี เกิดมณี นายอำเภอเมืองระยอง เป็นประธานจัดโรงทานเจวัดป่าประดู่ พระอารามหลวง ในช่วงเทศกาลกินเจ นอกจากนี้ทางวัดยังได้จัดกิจกรรมต่างๆ ขึ้น ทั้งทำวัตรสวดมนต์ ฟังธรรมบรรยาย และปฏิบัติธรรมควบคู่กันไป กินเจแล้วได้ทั้งร่างกายและจิตใจ ถือเป็นบุญเป็นกุศลแก่ผู้ปฏิบัติ พร้อมกันนี้ยังได้เชิญชวนเข้ากราบไหว้สักการะพระนอนตะแคงซ้าย ถือว่ามีอยู่หนึ่งเดียวในประเทศไทย และกราบไหว้สักการะพระโพธิสัตว์เจ้าแม่กวนอิม ที่ประดิษฐานอยู่ภายในวัด เพื่อความเป็นสิริมงคล , ,บรรยากาศทั่วไปในจังหวัดพะเยา ช่วงเทศกาลกินเจ ที่ศาลเจ้าพะเยา มีบรรดาชาวจีนต่างพากันจูงมือลูกหลาน เอาผลไม้ อาหารเจ มาไหว้พระโพธิสัตว์ในศาลเจ้าพะเยา ส่วนบรรดาร้านค้าต่างๆ ได้เตรียมอาหารเจออกมาขายให้กับผู้ทานอาหารเจกันอย่างคึกคัก โดยซื้อไปรับประทานที่บ้านและในร้าน ทั้งนี้ศาลเจ้าพะเยาได้จัดเตรียมอาหารเจแจกฟรีให้กับชาวบ้าน และชาวจีนที่รับประทานอาหารเจ โดยชาวบ้านเอาปิ่นโตมาใส่อาหารเจไปรับประทาน ท่ามกลางสภาพอากาศที่ฝนตกปรอยๆ อากาศหนาวเย็น,ทางด้าน โรงเจอรัญประเทศ ซึ่งตั้งอยู่ในเขตเทศบาลเมืองอรัญประเทศ ของมูลนิธิสว่างเที่ยงธรรมอรัญประเทศ ได้จัดพิธีถือศิลกินเจอย่างยิ่งใหญ่มีการตั้งโรงทานอาหารเจให้กับผู้ที่ต้องการปฏิบัติธรรมถือศิลกินเจ สามารถมารับประทานอาหารเจได้ฟรี แม้เครื่องประกอบอาหารเจและผักที่ใช้ จะมีราคาแพงขึ้นก็ตาม แต่ทางมูลนิธิฯ ก็ยังคงตั้งโรงทานอาหารเจให้ประชาชนได้มารับประทานอาหารเจกันฟรี ตามธรรมเนียมและประเพณีที่ปฏิบัติกันมาอย่างยาวนาน นอกจากนี้แล้วยังได้มีการจัดประกอบพิธีถือศีล ตามธรรมเนียมประเพณีชาวไทยเชื้อสายจีนกันทุกวัน โดยมีพ่อค้า ประชาชน และ จนท.มูลนิธิฯ มาร่วมกันจัดพิธี และตั้งเครื่องเซ่นไหว้กันอย่างคึกคัก,ที่ศาลเจ้ากิวอ๋องเอี่ย ซึ่งเป็นศาลเจ้าเก่าแก่อายุนับร้อยปีและใหญ่ที่สุดในจังหวัดตรัง ตั้งอยู่บนถนนท่ากลาง ในเขตเทศบาลนครตรัง มีการประกอบพิธียกเสาโกเต้ง บริเวณหน้าประตูทางขึ้นศาลเจ้า โดยมีองค์ศักดิ์สิทธิ์เข้าร่วมจำนวนมาก ทั้งนี้ การยกเสาโกเต้ง จะใช้ต้นไผ่ตงที่มีความยาวประมาณ 25-30 เมตร ตั้งแต่ช่วงโคนจนถึงปลายยอด อายุไม่น้อยกว่า 4-8 ปี และมี 36 ลำปล้อง ซึ่งหมายถึง 36 ชั้นฟ้า ตามความเชื่อของประเพณีจีน นอกจากนั้น ยังได้มีการนำธงสัญลักษณ์ที่นั่งสำหรับองค์ศักดิ์สิทธิ์ และธงสัญลักษณ์ขององค์กิวอ่องไต่เต่ มาผูกติดไว้กับเสาโกเต้ง เพื่อเป็นสัญลักษณ์ของการเริ่มต้นงานประเพณีถือศีลกินเจ หรือถือศีลกินผัก เป็นวันแรก ซึ่งในปี 2558 จัดขึ้นในช่วงระหว่างวันที่ 12-22 ต.ค. นี้ โดยมีชาวไทยเชื้อสายจีน และนักท่องเที่ยว ทั้งชาวไทยและต่างชาติ พร้อมใจกันสวมใส่ชุดขาวเข้าร่วมพิธีดังกล่าว จำนวนกว่า 200 คน ส่วนบรรยากาศทั้งภายในศาลเจ้าและทั่วเมืองตรัง ร้านค้าต่างก็มีการปรับรูปแบบมาเป็นร้านค้าจำหน่ายอาหารเจกันอย่างคึกคักกว่าปีก่อน ต่อจากนั้น เวลา 21.30 น. ในช่วงค่ำของวันนี้ ก็จะมีการกระทำพิธีอัญเชิญไฟพระฤกษ์เข้าไปในศาลเจ้า ณ แท่นบูชา เพื่ออัญเชิญองค์พระเง็กเซียนฮ่องเต้ และองค์พระกิวอ่องไต่เต่ เข้าสู่โรงพิธี ตามประเพณีจีนโบราณ พร้อมทั้งจะมีการจุดไฟตะเกียงน้ำมันมะพร้าว วางตามแท่นบูชาของเทพเจ้าต่างๆ เพื่อความเป็นสิริมงคล และถือเป็นการเริ่มงานพิธีถือศีลกินผักที่สมบูรณ์,ส่วน ศาลเจ้าแม่พระโพธิสัตว์กวนอิม หรือโรงพระตลาดเหนือ อ.ตะกั่วป่า จ.พังงา ได้ทำพิธียกเสาโกเต้งไว้ที่หน้าศาลเจ้า เพื่อประกอบพิธีอัญเชิญตะเกียง 9 ดวง ขึ้นไปไว้ที่ยอดเสาโกเต้ง ความสูงกว่า 50 เมตร เพื่อเป็นสัญลักษณ์ว่าพิธีถือศีลกินผัก ที่ปฎิบัติมากว่า 100 ปี ได้เริ่มขึ้นแล้ว ในช่วงงานเทศกาลกินผักนั้น ทางศาลเจ้าได้จัดพิธีกรรมหลายอย่างขึ้น เช่น พิธีอัญเชิญเทพเจ้าหยกอ๋องซ่งเต่ และกิวอ่องไต่เต่ มาเป็นประธานในพิธีถือศีลกินผัก ซึ่งในปีนี้จัดขึ้นในระหว่างวันที่ 12-21 ต.ค. นี้ นอกจากนี้ จึงได้เชิญชวนให้ประชาชนร่วมถือศีลกินผัก ลดละเลิกอบายมุขทั้งปวง ส่วนในพิธีกินผักจังหวัดพังงา ได้เริ่มตั้งแต่วันที่ 12-21 ต.ค. 58 รวม 9 วัน 9 คืน ซึ่งในวันที่ 21 ต.ค. นี้ ทางเทศบาลเมืองตะกั่วป่า เตรียมจัดงานอิ่มบุญ อิ่มเจ 9 บาท อาหารเจกว่า 199 เมนู เพื่อให้ประชาชนและนักท่องเที่ยวได้ร่วมกันชิมอาหารเจ เป็นการกระตุ้นการท่องเที่ยวในช่วงนี้ต่อไป โดยจะนำเงินรายได้ทั้งหมดมอบให้แก่ศาลเจ้าในเขตเทศบาลเมืองตะกั่วป่า และเพื่อเป็นการสร้างบุญกุศล จึงเชิญชวนชาวตะกั่วป่าร่วมแต่งกายชุดขาว ละของคาว ถือศีลกินผักโดยพร้อมเพรียงกัน ตลอด 9 วัน จะได้ชมพิธีแห่พระรอบเมือง ตลอดเส้นทางจะมีขบวนประทัดจุดตามถนนที่ผ่าน,นอกจากนี้ นายสาธิต ธรรมประดิษฐ์ รองผู้ว่าราชการจังหวัดสงขลา เป็นประธานในพิธีเปิดงานเทศกาลถือศีลกินเจ ของ มูลนิธิโรงเจเต๋าบ้อเก็ง อ.หาดใหญ่ จ.สงขลา ประจำปี 2558 พร้อมยกเสาโกเต้ง เพื่อแสดงถึงการเริ่มต้นในการถือศีลกินเจ โดยมี นายบัวยันต์ สุวรรณมณี ท่องเที่ยวและกีฬาจังหวัดสงขลา และ นายพยงค์ อรัญดร นายกเทศมนตรีเมืองคอหงส์ พร้อมประชาชนชาวไทยเชื้อสายจีน และนักท่องเที่ยวทั้งชาวไทย ชาวมาเลเซีย และชาวสิงคโปร์ ได้พร้อมใจสวมใส่ชุดขาวเข้าร่วมพิธีอย่างเนืองแน่น และในค่ำคืนวันเดียวกันนี้ จะมีพิธีอัญเชิญพระกิวอ่องไต่เต่ จากสรวงสวรรค์ลงมาประทับยังบริเวณพิธี ตามความเชื่อของพี่น้องชาวไทยเชื้อสายจีนด้วย เพื่อเป็นสิริมงคล เทศกาลถือศีลกินเจประจำปีนี้ จัดขึ้นเพื่อเป็นการสืบสาน ธำรงไว้ซึ่งเทศกาลถือศีลกินเจให้อยู่สืบไป และเพื่อร่วมมือกับองค์กรการกุศลอื่นๆ ในด้านสาธารณประโยชน์ โดยไม่หวังผลประโยชน์แต่อย่างใด พร้อมเผยแพร่วัฒนธรรมของชาวจีน ซึ่งปฏิบัติกันมาเป็นเวลาช้านานด้วยความศรัทธาในการยึดมั่นหลักศาสนา การรักษาศีล ละเว้นอบายมุข ละเว้นการรับประทานเนื้อสัตว์ ควบคู่กับการดำรงตนอยู่ในศีลธรรมอันดีงาม มีความบริสุทธิ์ สะอาด ทั้งกาย วาจา ใจ และยังเป็นการกระตุ้นการท่องเที่ยวในพื้นที่ให้คึกคักอีกด้วย
เริ่มประเพณีถือศีลกินเจทั่วไทยคึกคัก ปชช. ออกมาจับจ่ายซื้ออาหารเจและอาหารสด ศาลเจ้าแต่ละพื้นที่มีการจัดงานขึ้นเสาโกเต้งซึ่งเป็นสัญลักษณ์เริ่มต้นเทศกาล โดยมี นทท.ทั้งชาวไทยและต่างชาติ ร่วมกันใส่ชุดขาว
เทศกาลถือศีลกินเจ,กินเจ,กินผัก,เสาโกเต้ง,โรงเจ,อาหารเจ,กินเจจังหวัดสงขลา,กินเจจังหวัดพังงา,กินเจจังหวัดตรัง,กินเจอรัญประเทศ,กินเจจังหวัดพะเยา,กินเจจังหวัดระยอง,กินเจจังหวัดชัยนาท,ข่าว,ข่าวสังคม,ข่าวทั่วไทย,ภูมิภาค,ไทยรัฐออนไลน์